
(2 soat amaliy mashg’ulot)
Reja:
1.“Texnologiya va dizayn” hamda “Servis xizmati” yo‘nalishlari bo‘yicha o‘quvchilarni maxsus bilim va ko‘nikmalarini rivojlantirish;
2. Texnik va ijodiy bilimlarni uyg‘unlashtirish, mahsulot dizaynini yaxshilash va ijodkorlikni oshirish;
 3. Har ikki yo‘nalish bo‘yicha amaliy topshiriqlarni tashkil etish. Mahsulot dizayni asoslari (forma, rang, material bezak). 
4.Innovatsion texnologiyalar va 3D-modellashtirish. Texnik chizmalar va grafik tasvirlar.

Texnologiya fani umumiy o‘rta ta’lim maktablarida o‘quvchilarning amaliy ko‘nikmalarini shakllantirishga qaratilgan muhim fanlardan biri hisoblanadi. Ushbu fan nafaqat texnik bilimlarni, balki ijodiy qobiliyatlarni rivojlantirishga ham xizmat qiladi.
Bugungi kunda texnologik ta’lim zamonaviy texnika va texnologiyalarni o‘quvchilarga yetkazishda muhim rol o‘ynaydi. Bu jarayon orqali o‘quvchilar kasb-hunar ko‘nikmalariga ega bo‘lish bilan birga, mustaqil fikrlash, ijodkorlik va muammolarni hal qilish qobiliyatlarini rivojlantiradilar.
Texnologiya fanida o‘quvchilarning bilim va ko‘nikmalarini uchta asosiy yo‘nalish bo‘yicha rivojlantirish nazarda tutiladi:
1.	Texnologiya va dizayn yo‘nalishi.
2.	Servis xizmati yo‘nalishi.
3.	Qishloq xo‘jaligi texnologiyasi yo‘nalishi.
Ushbu yo‘nalishlar orqali o‘quvchilarga kasbiy ko‘nikmalarni nafaqat texnik jihatdan, balki ijodiy yondashuv orqali ham o‘rgatish mumkin.
Dars mashg‘ulotlari sinf o‘quvchilarini 2 guruhga o‘g‘il va qiz bolalarga bo‘lgan holda amalga oshiriladi.
Shuningdek, bu yo‘nalishlar maktab joylashgan hudud va maktabning shart-sharoitlaridan hamda mavjud moddiy-texnik bazadan kelib chiqqan holda ixtiyoriy tanlab olingan holda o‘qitilishi ham mumkin. 
Texnologiya va dizayn yo‘nalishi. Bu yo‘nalish bo‘yicha tashkil qilingan ta’lim jarayonida o‘quvchilar zamonaviy texnika va texnologiyalar, materiallarga (yog‘och, metall, kompozit va boshqalar) ishlov berish texnologiyasi, elektrotexnika ishlari, robototexnika asoslari, ijtimoiy-iqdisodiy texnologiya asoslari bo‘yicha uy-ro‘zg‘or ishlarini va xavfsizlik texnikasi qoidalari, sanitariya-gigiyena talablari to‘g‘risidagi kompetensiyalarga ega bo‘ladilar. 
Natijada o‘quvchilar turli asbob-uskunalar, texnologik xaritalar bilan ishlash, ro‘zg‘orbop va xaridorgir buyumlarni ishlab chiqarishni o‘rganish bo‘yicha amaliy ko‘nikma va malakalarni egallaydilar. Sohalarga oid kasblar haqidagi bilimlarga ega bo‘ladilar.
Texnologiya va dizayn yo‘nalishi quyidagilarni nazarda tutadi:
•	Zamonaviy texnik vositalar va texnologiyalardan foydalanish;
•	Turli materiallarga ishlov berish texnologiyasi (yog‘och, metall, kompozit materiallar va boshqalar);
•	Mahsulotlarni yaratish jarayonida dizayn va funksionallikni uyg‘unlashtirish;
•	Texnik xavfsizlik qoidalariga rioya qilish.
Misol: O‘quvchilar yog‘ochdan oddiy qalamdon yaratish jarayonida texnik chizma tayyorlashni, materialni qayta ishlashni va mahsulotni bo‘yash orqali uni estetika bilan uyg‘unlashtirishni o‘rganadilar.
Servis xizmati yo‘nalishi. Bu yo‘nalish bo‘yicha tashkil qilingan ta’lim jarayonida o‘quvchilar oziq-ovqat mahsulotlariga ishlov berish texnologiyasi, materiallarga (gazlama, ip va boshqalar) ishlov berish texnologiyasi, robototexnika asoslari, ijtimoiy-iqdisodiy texnologiya asoslari bo‘yicha uy-ro‘zg‘or ishlarini va xavfsizlik texnikasi qoidalari, sanitariya-gigiyena talablari to‘g‘risidagi kompetensiyalarga ega bo‘ladilar.
Natijada o‘quvchilar turli asbob-uskunalar, texnologik xaritalar bilan ishlash, ro‘zg‘orbop va xaridorgir buyumlarni ishlab chiqarishni o‘rganish bo‘yicha amaliy ko‘nikma va malakalarni egallaydilar. Sohalarga oid kasblar haqidagi bilimlarga ega bo‘ladilar.
Servis xizmati yo‘nalishi quyidagilarni qamrab oladi:
•	Oziq-ovqat mahsulotlariga ishlov berish texnologiyalari;
•	Matolarga ishlov berish, tikuvchilik va bezak san‘ati asoslari;
•	Uy-ro‘zg‘or buyumlarini yaratish (masalan, sumka, ro‘molcha, kiyim-kechak);
•	Sanitariya-gigiyena qoidalari va xavfsizlik me‘yorlari.
Misol: O‘quvchilarga o‘zlari uchun oddiy sumka tikish topshirig‘i beriladi. Ushbu jarayonda ular material tanlashdan boshlab, qirqish, tikish va bezashgacha bo‘lgan bosqichlarni amalda bajaradilar.
Qishloq xo‘jaligi texnologiyasi yo‘nalishi. Bu yo‘nalish bo‘yicha tashkil qilingan ta’lim jarayonida o‘quvchilar agrotexnika asoslari, qishloq xo‘jaligi asbob-uskunalari, mashinalari va ulardan foydalanish, bog‘dorchilik, chorvachilik va robototexnika asoslari, ijtimoiy-iqdisodiy texnologiya asoslari bo‘yicha uy-ro‘zg‘or ishlarini va xavfsizlik texnikasi qoidalari, sanitariya-gigiyena talablari to‘g‘risidagi kompetensiyalarga ega bo‘ladilar.
Natijada o‘quvchilar turli qishloq xo‘jalik asbob-uskunalari, texnika va texnologiyalari bilan ishlash, ekinlarni parvarish qilish va yetishtirishning noan’anaviy usullarini o‘rganish bo‘yicha amaliy ko‘nikma va malakalarni egallaydilar. Sohalarga oid kasblar haqidagi bilimlarga ega bo‘ladilar.
Texnologik ta’lim jarayonida texnik va ijodiy bilimlarni uyg‘unlashtirish
Amaliy darslarda texnik va ijodiy bilimlarni uyg‘unlashtirish uchun quyidagi tamoyillarga rioya qilish zarur:
1. Muvozanatli yondashuv: Texnik ko‘nikmalarni o‘rgatishda ijodkorlikni rag‘batlantirish zarur. Masalan, chizma asosida ishlashni texnik jihatdan mukammal bajarish bilan birga, ijodiy dizayn elementlarini kiritish tavsiya etiladi.
2. Amaliy topshiriqlarning xilma-xilligi: Har bir topshiriq o‘quvchilarning qiziqishini uyg‘otishi va real hayotda qo‘llanilishi kerak. Masalan, foydali maishiy buyumlar ishlab chiqarish.
3. Ko‘rgazmali vositalardan foydalanish: Chizmalar, 3D-modellar va prototiplar o‘quvchilarning tushunishini osonlashtiradi.
Misol: Yog‘ochdan qalamdon yaratish topshirig‘ida o‘quvchilar texnik chizma asosida ishlaydilar va mahsulotni bo‘yash orqali ijodkorlik ko‘nikmalarini rivojlantiradilar.
Mahsulot dizaynini yaxshilash bo‘yicha asosiy tamoyillar
1. Forma
Mahsulotning tashqi ko‘rinishi uning funksionalligini oshirishi kerak. Masalan:
· Qalamdon silliq burchakli bo‘lsa, oson foydalaniladi va estetik jihatdan chiroyli ko‘rinadi.
2. Rang
Ranglar uyg‘unligi mahsulot estetik ko‘rinishini oshiradi. Rang tanlashda yosh va did omillarini inobatga olish muhim. Masalan, bolalar uchun mahsulotlarda yorqin ranglardan foydalanish maqsadga muvofiq.
3. Material
Materiallar sifatli va xavfsiz bo‘lishi kerak. Misol: Yog‘och o‘rniga plastmassani ishlatish qulayroq bo‘lishi mumkin, ammo ekologik jihatdan yog‘och afzalroq bo‘lishi mumkin.
4. Bezak
Bezak elementlari mahsulotni nafaqat chiroyli, balki xaridorgir qiladi. Misol: Bezak sifatida milliy naqshlardan foydalanish mahsulotga o‘ziga xoslik beradi.
Innovatsion texnologiyalarni o‘quv jarayoniga tatbiq etish
1. 3D-modellashtirish asoslari
3D-modellashtirish dasturlaridan foydalanish orqali o‘quvchilar mahsulotni yaratishdan oldin uning modelini tayyorlaydilar. Misol: Blender yoki Tinkercad dasturlarida oddiy mahsulot yaratish.
2. Texnik chizmalar va grafik tasvirlar
Texnik chizma mahsulotni ishlab chiqarishning birinchi bosqichidir. Grafik tasvirlardan foydalanish o‘quvchilarga mahsulotni aniqroq tushunishga yordam beradi.
Amaliy mashg‘ulotlarda o‘quvchilarning qiziqishini oshirish bo‘yicha metodik tavsiyalar
1. Interaktiv yondashuv: Guruhli ishlash, o‘yin uslublaridan foydalanish orqali qiziqishni oshirish.
2. Real hayotga mos topshiriqlar: O‘quvchilarga oila yoki jamiyat uchun foydali bo‘lgan mahsulotlarni yaratishni taklif qilish.
3. Mukofotlash tizimi: Eng yaxshi mahsulot yaratgan o‘quvchilarni rag‘batlantirish.
Misol: Guruhga maishiy idish yuvgich (organayzer) dizaynini yaratishni topshirish va ularni baholash mezonlari asosida rag‘batlantirish.
Xulosa va tavsiyalar
· "Texnologiya va dizayn" hamda "Servis xizmati" yo‘nalishlari bo‘yicha o‘quvchilarning maxsus bilim va ko‘nikmalarini rivojlantirish uchun amaliy darslarni texnik va ijodiy yondashuv asosida tashkil etish muhim.
· Innovatsion texnologiyalar va 3D-modellashtirishni ta‘lim jarayoniga joriy etish o‘quvchilarning zamonaviy kasb-hunar ko‘nikmalarini rivojlantirishga xizmat qiladi.
· Mahsulot yaratishda forma, rang va material tanlashda ijodiy yondashuvni rag‘batlantirish zarur.
Texnologiya fani orqali o‘quvchilarda nafaqat texnik bilimlar, balki ijodkorlik va mantiqiy fikrlash ko‘nikmalarini rivojlantirishga alohida e’tibor qaratish tavsiya etiladi.

